Document ID: /roh_data/filtered/fineweb-2-filterrobots_roh.jsonl.gz/33870

La dunna dad 80 onns da la regiun Mendrisio pativa d'ulteriuras malsognas, ha la regenza tessinaisa communitgà il mardi. Quai è la terza unfrenda dal coronavirus en Svizra. Il Tessin ha actualmain 68 persunas ch'èn infectadas cun il coronavirus.
Tessin augmenta protecziun
La regenza tessinaisa ha anc rinforzà las mesiras en il cumbat cunter il coronavirus. A partir d'immediat datti in scumond da visitar per ospitals e chasas da tgira, quai ha la regenza decidì gia glindesdi saira.
Prioritad absoluta saja da proteger ils pli flaivels en la societad, ha declerà la regenza tessinaisa en in communiqué tramess glindesdi saira. Plinavant stoppian las resursas dal persunal medicinal vegnir schanegiadas.
Intgins ospitals han anc prendì mesiras supplementaras per esser pront sch'i dess in augment dals cas da corona.